**Fattigdom i Danmark   
Rekordmange ansøger Dansk Folkehjælp om julehjælp**

Flere end nogensinde har ansøgt Dansk Folkehjælp om julehjælp i år. Alt i alt har 15.231 søgt om Julehjælp, hvilket er 1000 flere end sidste år. Derfor skal der samles 22,8 mio. kroner ind for at kunne hjælpe alle familier til en bedre jul.

* 15.231 familier har søgt om julehjælp hos Dansk Folkehjælp i 2018, og organisationen har modtaget mere end 43.000 henvendelser – ansøgningsfristen var d. 30. november 2018 ved midnat.
* Den 29. november 2018 samlede en række erhvervs- og mediepersonligheder 11,1 mio. kroner ind til årets julehjælp - en betragtelig forbedring af sidste års rekord. Men der er stadig lang vej endnu, og indsamlingen fortsætter her frem til jul.
* Julehjælpen bliver uddelt af Dansk Folkehjælps lokalafdelinger fra den 17. til 23. december landet over.

**Ny stigning i antallet af ansøgninger**I samarbejde med Ekstra Bladet har Dansk Folkehjælp de seneste 12 år hjulpet danskere, der ikke har råd til at holde en ordentlig jul for deres børn. I næsten alle årene er antallet af ansøgere steget. Således modtog Dansk Folkehjælp i år 15.231 ansøgninger om hjælp, inden fristen udløb den 30. november 2018 ved midnat.

Det høje antal ansøgere er desværre ikke overraskende. En nylig rapport fra Arbejderbevægelsens Erhvervsråd viser, at over 50.000 børn i Danmark lever under fattigdomsgrænsen - en svær start, der kan have alvorlige konsekvenser senere i livet.

Den 29. november 2018 indsamlede en række erhvervspersoner i alt 11,1 mio. kroner ind i samarbejde med Dansk Folkehjælp og Ekstra Bladet til fattige danskeres jul. Det betyder, at organisationen som minimum kan uddele madvarer, legetøj og gavekort til foreløbig knap 9.000 familier, men det betyder også, at der skal samles 11,7 mio. kroner mere ind, hvis alle familierne skal kunne modtage Julehjælp. Dansk Folkehjælps indsamling fortsætter frem mod jul.

Generalsekretær Klaus Nørlem siger:

”Det er med blandede følelser, at vi gør antallet af ansøgere op. Tendensen fra tidligere år ser ud til at fortsætte uformindsket, i og med ansøgertallet stiger igen i 2018. Dansk Folkehjælp har nu godt tre uger til at sikre, så mange af disse familier som muligt får en god jul. Vi glæder os over en god start på vores indsamling, da 110 gode erhvervsfolk skød indsamlingen i gang og samlede 11,1 mio. kroner ind på blot en time. Vi håber, at endnu flere private og virksomheder er parat til at støtte. Det går godt for de fleste i Danmark, der er brug for, at vi viser solidaritet med de familier, som står på bunden af vores velfærdssamfund.”

**FAKTA OM JULEHJÆLP NATIONALT I PERIODEN 2008 – 2018**

**Uddelte julepakker:**

* 2008 = 1.485
* 2009 = 2.440
* 2010 = 4.100
* 2011 = 4.900
* 2012 = 4.000
* 2013 = 4.900
* 2014 = 5.000
* 2015 = 5.400
* 2016 = 9.100
* 2017 = 9.540

**Indsamlede beløb:**

* 2008 = 1,8 mio. kr.
* 2009 = 3,3 mio. kr.
* 2010 = 5,6 mio. kr.
* 2011 = 7,0 mio. kr.
* 2012 = 6,7 mio. kr.
* 2013 = 7,0 mio. kr.
* 2014 = 7,15 mio. kr.
* 2015 = 7,72 mio. kr.
* 2016 = 12 mio. kr.
* 2017 = 12,4 mio. kr.

**FAKTA OM DETTE ÅRS ANSØGERE TIL DANSK FOLKEHJÆLPS JULEHJÆLP**

Dansk Folkehjælp har igen i år stillet ansøgerne en række spørgsmål om deres dagligdag og økonomiske situation.

* 96% af ansøgerne har sværere ved at klare dagligdagen efter et fald i indtægt
* 90% af ansøgernes børn har mangler i hverdagen efter fald i forældrenes indtægt
* 89% af ansøgerne til årets julehjælp er kvinder
* 77% af ansøgerne har uddannelse til og med folkeskoleniveau
* 60% af ansøgerne har haft ufaglært arbejde
* 54% af ansøgerne har været uden for arbejdsmarkedet i tre år eller længere

Se mere på <https://ansogning.folkehjaelp.dk/julehjaelp-statistik/>

**Fakta om Julehjælpen**

Julehjælpen har en samlet værdi af 1.500 kr. pr. familie og består af:

* Kolonialvarekurv til værdi á 500 kr.
* 1 x gavekort til børnene til legetøj til værdi á 500 kr.
* 1 x gavekort til børnene til sportstøj til værdi á 500 kr.

Julehjælpen uddeles af Dansk Folkehjælps frivillige.

Familierne, der modtager Julehjælp, skal være enlige forsørgere på overførselsindkomst jf. ansøgningsskemaet og have hjemmeboende børn under 18 år. Alle ansøgninger bliver verificeret af de sociale myndigheder i ansøgerens bopælskommune.

**Sådan kan du støtte Julehjælpen**Indsamling til Julehjælpen løber frem til den 15. december 2018, og alle indsamlede beløb går ubeskåret til Julehjælpen.

**Du kan give et bidrag på følgende måder:**

* Støt ONLINE på www.folkehjaelp.dk
* SMS JULEGAVE til 1999 og støt med 150 kr.   
  *Beløbet plus almindelig sms-takst opkræves automatisk.*
* MobilePay 51 81 11 12
* Indsæt på konto reg.nr. 5301 konto 0 333 666. Mærk din indbetaling JULEGAVE

Med venlig hilsen  
Dansk Folkehjælp

For interview og yderligere oplysninger:

Kristina Sindberg // Pressekontakt // Have Kommunikation // 2486 0184

Peter Pishai Storgaard // Pressekontakt // Have Kommunikation // 2849 3386

Klaus Nørlem // Generalsekretær // Dansk Folkehjælp // 2033 0939